In nomine sancte et individue Trinitatis. Lapsus primi parentis humane conditioni tam miseram sortem intulit ut visa et audita vix ratione percipiat et percepta thesauro memorie diu nullatenus conservare valeat, unde et adhuc processu temporis memoria rerum gestarum annullatur et prorsus evanescit; ad sublevandum hoc miserie nostre pondus factus est usus scripturarum. Hujus rei non ignarus ego Guillelmus, comes Nivernensis, presentis scripti autoritate tam presentibus quam futuris certum et ratum esse volo et confirmo querelam quam Thomas de Barro super Sequanam habebat adversus ecclesiam de Diaco in presentia nostra et per manum nostram terminatam esse et diffinitam hoc modo: predictus Thomas adversus prenominatam ecclesiam vinagium de salvatione quod querebat, illud in perpetuum totum ecclesie concessit; reliquum vinagium, quod erat de feodo et casamento suo, si ecclesia de Diaco acquirere poterit, aut per eleemosinam aut per mercationem aut alio modo, eidem ecclesie donavit. Si quis autem adversus ecclesiam super hoc calumniaretur aut querelam moveret, pretaxatus Thomas et ejus filii, videlicet Richardus, Thomas et Herbertus, in curia comitis Nivernensis, per cujus manum hoc factum est, pro eadem ecclesia responderent et contra omnes homines guarentiam ferrent. Pro hac autem concessione Guillelmus medicus predicto Thome centum solidos donavit. Hoc laudaverunt filii sui Richardus, Thomas, Herbertus, audientibus et videntibus istis quorum nomina hic subscribuntur. Laudationem Thome et filii ejus Richardi; audierunt isti: Bartholomeus vicecomes de Lenniaco. Hugo de Argentorio, Guillelmus Grosbrait, Pontius de Varziaco, Gaufridus dapifer, Clarembaudus de Tornodoro, Brutinus de Tornodoro, Fromundus filius Guidonis Bisanscant (?), Erix de Belon, Gaufridus prepositus Tornodorensis, Stephanus de Poliaco, Petrus de Milisiaco, Manasses de Visannia, Stephanus Coquinus. Item laudationem Thome et Herberti filiorum predicti Thome audierunt isti: Guillelmus filius comitis, Narjo filius Iterii de Tusciaco, Milo de Noyers, Adam de Sarriney, Marcellus filius Ade, Matheus de Flaviaco, Guillelmus Syroti, Humbertus frater ejus, Bartholomeus de Poliaco, Raynardus frater ejus, Thomas de Boornancley et alii.